གང་ཟག་སུ་ཡིན་ཡང༌།།ངེས་པར་བྱམས་པས་སྐྱོང༌།།ས་སྟེང་གནམ་འོག་ན།།མཉམ་དུ་གནས་པས་སོ།།སྤྱོད་བཟང་ལྡན་པའི་མིའི།།མཚན་སྙན་ངང་གིས་འཕེལ།།མི་རྣམས་དེ་ལ་གུས།།མཛེས་པའི་གཟུགས་ཀྱིས་མིན།།ཤེས་ཡོན་ལྡན་པའི་མིའི།།མཚན་སྙན་ངང་གིས་རྒྱས།།མི་རྣམས་དེ་ལ་དགའ།།རང་བསྟོད་བསྔགས་པས་མིན།།རང་གི་ཡོན་ཏན་གྱིས།།རང་དོན་བསྒྲུབ་མི་བྱ།།གཞན་གྱི་ཡོན་ཏན་ལ།།ཁྱད་གསོད་བྱེད་མི་རུང༌།།ཕྱུག་པོར་ངོ་བསྟོད་དང༌།།དབུལ་པོར་ཁེངས་དྲེགས་མིན།།གྲོགས་རྙིང་འདོར་བ་སྤང༌།།གྲོགས་གསར་དགའ་ཞེན་མིན།།གཞན་དག་བྲེལ་བའི་དུས།།ལས་འགོག་བྱེད་མི་རུང༌།།གཞན་སེམས་སྐྱོ་བའི་དུས།།གཏམ་ཉོག་སྨྲ་མི་བྱ།།གཞན་གྱི་སྐྱོན་ཆ་རྣམས།།ངེས་པར་བསྒྲག་མི་རུང༌།།གཞན་གྱི་གསང་བ་རྣམས།།ནམ་ཡང་སྨྲ་མི་བྱ།།གཞན་གྱི་ཡོན་ཏན་རྣམས།།བརྗོད་ན་དགེ་བ་ཡིན།།གཞན་གྱིས་ཤེས་པའི་རྗེས།།བརྩོན་པས་ཇེ་བཟང་འགྲོ།གཞན་གྱི་ཉེས་སྐྱོན་རྣམས།།བསྒྲགས་ན་མི་དགེའི་ལས།།བརྗོད་པ་ཐལ་དྲགས་ན།ཉེར་འཚེ་རང་ལ་འབྱུང༌།།གྲོགས་ལ་ཕན་ཚུན་བསྐུལ།།མཉམ་དུ་ཤེས་ཡོན་བསྐྲུན།།ཚུལ་མིན་ལམ་ཞུགས་ན།།ཐ་མ་གཉིས་ཀ་ཕུང་།།དངོས་རྫས་གཏོང་ལེན་ལ།།དབྱེ་འབྱེད་གསལ་བོར་བྱ།།ཕར་གཏོང་མང་བ་དང༌།།ཚུར་ལེན་ཉུང་ན་ལེགས།།གཞན་ལ་བཅོལ་པའི་ལས།།ཐོག་མར་རང་ལ་འདྲི།།རང་གིས་མི་འདོད་ན།།མྱུར་དུ་མཚམས་འཇོག་བྱ།།དྲིན་ལ་གཟོ་སེམས་དང༌།།འཁོན་ལ་བརྗེད་སེམས་དགོས།།གནོད་ལན་ཡུན་ཐུང་ཙམ།།དྲིན་ལན་ཡུན་རིང་གཟོ།།རང་གི་གཡོག་འཁོར་ལ།།དྲང་བདེན་སྤྱོད་པས་སྐྱོང༌།།དྲང་ཞིང་བདེན་ལས་ཀྱང༌།།བྱམས་བརྩེ་ཁོག་ཡངས་གཙོ།།དབང་ཆས་གཞན་མནན་ན།།སྙིང་ནས་དང་ལེན་མེད།།རྒྱུ་མཚན་ལྡན་གྱུར་ན།།དེ་ལ་ལེ་བརྡ་མེད།།